Jens Løgstrup Madsen (V), 1998-01-28:
Denne stigende betydning kan vi bl.a. se af den meget omfattende handel, som efterhånden finder sted på Internettet.
Tænk bare på, at i dag kan man over Internettet købe blomster, bøger og alskens andre ting.
Men det er selvfølgelig også nødvendigt, at vi, når vi ser den digitale kommunikation brede sig, tænker nøjere over de juridiske konsekvenser af de nye kommunikationsmuligheder.
I Venstre har vi den grundopfattelse, at retstilstanden i Danmark bør være uafhængig af de anvendte kommunikationsmidler.
Retstilstanden bør også i Danmark - så nøje, som det nu er muligt, da dette her jo er noget, der har med handel at gøre, noget, der nærmest er globalt - følge den retstilstand, som der lægges op til i internationale fora som eksempelvis FN, Den Europæiske Union, OECD og andre steder.
Som sagt er Venstres udgangspunkt, at lovgivningen bør baseres på så generelle principper som overhovedet muligt.
Vi ønsker ikke, at vi skal se love, der er særlige IT-love og kun gælder for digital kommunikation.
Vi ønsker en så generel retstilstand som overhovedet muligt.
Det er også grundlaget for, at Venstre støtter den såkaldte frameldingsmodel.
Vi synes, det er godt, at der er det generelle princip i dansk lovgivning, at digital kommunikation er sidestillet med almindelig skriftlig kommunikation og har samme retlige gyldighed.
Det gode ved at bruge frameldingsmodellen er altså, at det giver en betydelig grad af sikkerhed i erhvervslivet og blandt borgerne for, hvad det er, der er retligt gyldigt.
Men det kræver selvfølgelig også noget.
Derfor finder vi det i Venstre nødvendigt, at vi stiller meget store krav til disse såkaldte nøglecentre, som det er planen at oprette for at sikre, at den digitale kommunikation foregår på en ordentlig måde.
Venstre tror, at en af de bedste måder, hvorpå vi kan sikre, at der er høje standardkrav inden for den digitale kommunikation, er, at vi stiller vidtgående krav om erstatningsansvar og hæftelse for disse nøglecentre.
, fordi det er nemmere at gennemføre sådan nogle krav end at stille meget vidtgående krav til eksempelvis den edb-teknologi, der skal anvendes.
Det er meget nemmere at arbejde med erstatningskrav. Så er der et spørgsmål, som ikke direkte vedrører sikker digital kommunikation, men som jo egentlig hører med, når vi snakker om de muligheder, som den digitale kommunikation åbner for, nemlig spørgsmålet om retten til kryptering.
Det er kun perifert berørt i den redegørelse, der foreligger for Folketinget i dag.
I Venstre er vi af den opfattelse, at der skal være en fri ret til kryptering, fri ret, fordi det bør være en frihedsret, at man kan meddele sig, kommunikere på den måde, man selv ønsker det, og fordi det er af stor betydning for erhvervslivet og for borgerne at kunne gøre det på den måde, og også fri ret til kryptering, fordi det vil være en kamp mod vindmøller at tro, at man kan forhindre det. Når vi har sagt det, følger selvfølgelig også, at vi i Danmark nøje skal følge de regler, som vil blive udstukket af internationale fora.
Sammenfattende er vi i Venstre af den opfattelse, at vi, når det gælder IT-udviklingen, bør anvende så generelle principper som muligt, således at vi undgår at få alt for mange love, der specifikt er rettet mod IT-branchen.